বালোচিস্তানের জাফর এক্সপ্রেসে বিস্ফোরণ, লাইনচ্যুত ৬টি কামরা

ওয়েবডেস্ক- ফের বালোচিস্তানের (Balochistan) জাফর এক্সপ্রেসে (Jaffar Express) ভয়াবহ বিস্ফোরণ (Blast) । মঙ্গলবার বালুচিস্তানের মাসতুং জেলার দশ্ত এলাকায় ভয়াবহ হামলার ঘটনাটি ঘটে। বিস্ফোরণে জেরে লাইনচ্যুত ৬টি কামরা। আহত হয়েছেন বেশ কয়েকজন যাত্রী। জানা যায় বিস্ফোরণের পর পরই প্রথমে কোয়েটাগামী ট্রেনটির একটি বগি উলটে যায়, বাকিগুলি লাইনচ্যুত হয়ে যায়। তড়িঘড়ি ঘটনাস্থলে আসে পুলিশ। আহতদের উদ্ধার করে কোয়েটা থেকে অ্যাম্বুলেন্সে করে দ্রুত নিকটবর্তী হাসপাতালে ভর্তি করা হয়েছে। কীভাবে এই বিস্ফোরণ তা এখনও স্পষ্ট নয়। তবে IED বিস্ফোরণের সম্ভাবনা উড়িয়ে দিচ্ছেন না রেল কর্তৃপক্ষ। শুরু হয়েছে তদন্ত। ট্রেনটিতে ২৭০ জন যাত্রী ছিল।

গোটা এলাকাটি ঘিরে ফেলে নিরাপত্তা বাহিনী। ক্ষয়-ক্ষতির মূল্যায়ন করতে দুর্ঘটনাস্থল যান রেল কর্মীরা।

পুলিশ সূত্রে খবর, পেশোয়ার থেকে কোয়েটা যাচ্ছিল জাফর এক্সপ্রেস। রেল লাইনের একদম পাশেই বিস্ফোরণ হয়। বিস্ফোরণের তীব্রতায় ফাটল ধরে যায় লাইনে। উলটে যায় ৬টি কামরা। দুর্ঘটনার পরের কিছু ছবি ভাইরাল হয়েছে সোশ্যাল মিডিয়ায়। সেখানে দেখা গেছে দুমড়ে মুচড়ে যাওয়া কামরা থেকে বের করে আনা হচ্ছে মহিলা ও শিশুদের। তিনটি কামরা মারাত্মকভাবে ক্ষতি হয়েছে।

আরও পড়ুন- দেশের অন্দরেই হামলা পাক বায়ুসেনার! ভোররাতে শুরু মৃত্যুমিছিল

উল্লেখ্য, জাফর এক্সপ্রেস খাইবার পাখতুনখোয়া ও বালুচিস্তানের মধ্যে ডেইলি প্যাসেঞ্জার ট্রেন। এর আগেও জাফর এক্সপ্রেসকে লক্ষ্য করে নাশকতার চালানো হয়েছিল। সেই সময় কমপক্ষে ২৫ জন যাত্রীর প্রাণহানি হয়, আহত হয় কমপক্ষে ৫০। সেই সময় ঘটনার পিছনে বালুচিস্তানের লিবারেশন আর্মি ছিল বলে জানা যায়। চলতি বছরের মার্চ মাসেই এই জাফর এক্সপ্রেস হাইজ্যাক করে বালুচিস্তানের লিবারেশন আর্মি বা বিএলএ। তবে এদিনের এই ঘটনার দায় এখনও কেউ স্বীকার করেনি।

দেখুন আরও খবর-